หุ้นใหญ่ถ่วง
*วานนี้ตลาดหุ้นไทยดีดกลับขึ้นมาอยู่ในแดนบวกได้อีกครั้ง หากแต่การปรับขึ้นรอบนี้ยังเป็นรูปแบบของการ “ขึ้นที่ยังน้อยกว่าลง” ถึงแม้ว่าภาพรวมของตลาดจะดูดีขึ้นเป็นลำดับ ส่วนสาเหตุที่ทำให้หุ้นยังไม่ฟื้นตัวแบบเต็มเม็ดเต็มหน่วยมาจากสถานการณ์รอบด้านทั้งเรื่องของเงินบาท รวมถึงสงครามการค้าระหว่างสหรัฐฯ กับยุโรปส่งผลให้ตลาดหุ้นทั่วโลกส่วนใหญ่อยู่ในแดนลบและทำให้หุ้นไทยเริ่มมี Valuation ที่จำกัด
3 ก.ค. 2562

เจาะกระดาน : โมนิก้าและทีมงาน
*วานนี้ตลาดหุ้นไทยดีดกลับขึ้นมาอยู่ในแดนบวกได้อีกครั้ง หากแต่การปรับขึ้นรอบนี้ยังเป็นรูปแบบของการ “ขึ้นที่ยังน้อยกว่าลง” ถึงแม้ว่าภาพรวมของตลาดจะดูดีขึ้นเป็นลำดับ ส่วนสาเหตุที่ทำให้หุ้นยังไม่ฟื้นตัวแบบเต็มเม็ดเต็มหน่วยมาจากสถานการณ์รอบด้านทั้งเรื่องของเงินบาท รวมถึงสงครามการค้าระหว่างสหรัฐฯ กับยุโรปส่งผลให้ตลาดหุ้นทั่วโลกส่วนใหญ่อยู่ในแดนลบและทำให้หุ้นไทยเริ่มมี Valuation ที่จำกัด
*นอกจากนี้เมื่อเจาะลึกลงไปจะเห็นว่ากลุ่มที่ยังถ่วงตลาด คือ หุ้นกลุ่มหลักอย่างกลุ่มพลังงานหลาย ๆ ตัวที่ลงมาอยู่แดนลบ ซึ่งแรงขายในหุ้นบิ๊กแคปเป็นเหตุผลหลักที่บนกระดานซื้อขายยังเห็นหุ้นหลายตัวขึ้นไปแบบไม่สุดปรอท แต่หากว่ากันด้วยเรื่องพื้นฐานหุ้นเหล่านี้ยังไม่มีอะไรน่ากลัว ดังนั้นนักเล่นสายลุยยังไม่มีอะไรต้องวอร์รี่เพียงแค่ต้องรอถึงจังหวะขาขึ้นรอบใหม่เสียก่อนพอดัชนีแตะระดับ 1,750 จุดเมื่อไหร่หุ้นไทยจะมีเสถียรภาพมากขึ้นเจ้าค่ะ
*ด้านแรงซื้อขายของนักลงทุนรายกลุ่ม ยังคงเห็นการขายหุ้นทิ้งของกองทุนตัวแสบ ส่วนฝรั่งหัวทองเก็บไปแบบยิบย่อย เมื่อเรื่องออกมาเป็นแบบนี้คงต้องจับตากันดูให้ดี เพราะหากมีแอกซิเดนต์เกิดขึ้นเมื่อไหร่บันเทิงแน่นอน ฉะนั้นเมื่อสัญญานเริ่มมีให้เห็นควรที่จะเปลี่ยนมุมการเล่นเป็นเกมเร็ว เข้าให้ไวออกให้ได้และเน้นเล่นหุ้นที่พื้นฐานถึงจะอยู่รอดเจ้าค่ะ
*อย่างในรายของ GULF หลังหุ้นวิ่งขึ้นมาถึงจุดหนึ่งก็มีการชะลอความร้อนแรงลงมาปิดที่ระดับ 128.50 บาท ปรับตัวลดลง 1 บาท หรือ 0.77% ด้วยมูลค่าการซื้อขาย 2.37 พันล้านบาท  “โมนิก้า” มองว่าการย่อตัวลงไม่ได้เป็นปัจจัยลบต่อหุ้นน้ำดีตัวนี้เท่าไหร่ เพราะพื้นฐานยังไม่มีอะไรเปลี่ยนแปลง การปรับตัวลงรอบนี้เหมือนเป็นการอ่อนตัวลงให้คนที่อยากจะเก็บของเข้าพอร์ตเจ้าค่ะ
*ส่วนในรายของ THANI เริ่มมีการไล่ราคากันมาอีกรอบหลังจากก่อนหน้านี้ทรงตัวอยู่แถว ๆ 6.90 บาท ล่าสุดขึ้นมาปิดที่ระดับ 7.20 บาท ปรับตัวขึ้น 0.30 บาท หรือ 4.35% ด้วยมูลค่าการซื้อขาย 478.12 ล้านบาท เป็นจังหวะที่ทำให้เทรนด์ของหุ้นดูน่าสนใจขึ้นเยอะเพราะการยืนเหนือ 7.15 บาท หมายถึงโอกาสที่หุ้นจะแกว่งขึ้นไปทดสอบ 7.40 บาทได้ไม่ยากน่ะซิ…อิอิ
*เช่นเดียวกันกับ CPF ราคาหุ้นปรับตัวขึ้นแรง 3 วันติดพร้อมด้วยปัจจัยบวกที่มีเข้ามาไม่ขาดสาย ทั้งราคาหมูราคาไก่ที่จะเป็นตัวหนุนผลประกอบการให้ออกมาดีตลอดทั้งปี “โมนิก้า” อยากให้แฟนคลับจับตาหุ้นตัวนี้ให้ดีว่าเป็นหุ้นที่ไม่ได้มีดีแค่ปาก การที่ราคาหุ้นทะยานต่อเนื่องจนมาปิดที่ระดับ 29.75 บาท ปรับตัวขึ้น 0.75 บาท หรือ 2.59% ด้วยมูลค่าการซื้อขาย 1.83 พันล้านบาท ไม่ได้มาเพราะโชคช่วยเจ้าค่ะ
*ส่วนในรายของ WORK เริ่มเห็นผลจากการงัดกลยุทธ์ปรับผังรายการทำเอาเรตติ้งพุ่ง โดยเฉพาะการดึงดารามาออกแม่ไม้มวยไทยในรายการ “10 Fight 10” ลงจอได้ไม่นานก็เป็นที่กล่าวขานกันทั้งบ้านทั้งเมืองทำเอาเหล่าสปอนเซอร์วิ่งเข้าหากันให้พึ่บพั่บ ราคาหุ้นถึงได้วิ่งกระฉูดขึ้นมาปิดที่ 28 บาท บวกไป 2 บาท หรือขึ้นไป 7.69% มูลค่าซื้อขาย 620.30 ล้านบาท นิวไฮในรอบ 6 เดือนไงล่ะเจ้าคะ
*มากันที่หุ้นอสังหาฯ ตัวท็อปอย่าง ORI กรุยทางมาด้วยสตอรี่แสนสวยโชว์ยอดพรีเซลครึ่งปีแรก 1.3 หมื่นล้านบาทไปแบบชิลล์ ๆ แถมปักธงรายได้รวมปีนี้แตะ 1.9 หมื่นล้านบาท ทำเอาราคาหุ้นดีดแรงขึ้นมาเป็นวันที่ 3 ติดต่อกันจนมาปิดที่ระดับ 8.90 บาท บวก 0.25 บาท หรือบวกไป 2.89% ด้วยมูลค่าการซื้อขาย 509.32 ล้านบาท ถือว่าเป็นสัญญาณที่ดีในการวิ่งขึ้นรอบนี้เพราะหุ้นยังเหลือแก๊ปให้เล่นอีกเพียบจากเป้าบนแถว 11 บาทนะจ๊ะ
*ส่วนในรายของ LPN หลังจากห่างหายกระดานหลักไปนาน วานนี้ไม่ทำให้เดี๊ยนผิดหวังเพราะราคาวิ่งมาปิดที่ระดับ 7.90 บาท บวก 0.45 บาท หรือ 6.04% ด้วยมูลค่าซื้อขาย 248.38 ล้านบาท ทำนิวไฮในรอบเกือบ 7 เดือน แถมผลงานไตรมาส 2 ยังโตดีพ่วงยีลด์สูงถึง 8% มาเป็นแรงหนุนให้อีกทางเห็นทีราคาหุ้นมีลุ้นไปต่ออีกยาวเพราะรอบนี้นักวิเคราะห์อัพเป้าให้ใหม่แถว ๆ 9.30 บาท พร้อมอัพไซด์เกือบ 18% ใครที่เป็นแฟนคลับทราบแล้วเคาะขวาจ้า
*ปิดท้ายด้วย JMART ถือว่าเข้าทำนอง “มีลูกดีเป็นศรีแก่ตัว” อย่างแท้จริง เพราะบริษัทลูกทั้ง JMT และ SINGER ต่างก็ทำผลงานในช่วงไตรมาส 1 ออกมาได้น่าพอใจ ทำให้เริ่มมองเห็นภาพของการเทิร์นอะราวด์ได้ชัดเจนขึ้น จึงไม่แปลกที่จะมีแรงซื้อเข้ามาต่อเนื่องหนุนให้ราคาหุ้นขึ้นมายืนที่ระดับ 11.50 บาท บวกไป 0.80 บาท หรือขึ้นไป 7.48% ด้วยมูลค่าการซื้อขาย 167.86 ล้านบาท ทำนิวไฮรอบ 1 ปี เป็นช็อตที่นักเล่นคาดหวังว่าจะไต่ขึ้นไปทดสอบบริเวณ 12 บาทได้อีกครั้งนะจ๊ะ